Perderuiter in geïnduseerde koma ná perd haar skop | Maroela Media
Penelope Borelli (Foto: Facebook)
Die vrou (40) wat vandeesweek in 'n ernstige toestand na 'n hospitaal gehaas is nadat 'n perd haar in die gesig geskop het, is intussen in 'n geïnduseerde koma geplaas.
Penelope Borelli, 'n ervare perderuiter, het bloeding op die brein en verskeie frakture om haar wangbeen in die voorval opgedoen, het Ingrid Breugem, 'n vriendin en Borelli se afrigter, Vrydag aan Maroela Media gesê.
Volgens Breugem wag dokters in hierdie stadium vir die swelling en bloeding op die brein om op te klaar voordat daar aan haar wang geopereer kan word.
Maroela Media het vroeër berig paramedici is Donderdag omstreeks 16:55 na 'n perdesentrum in Midrand ontbied waar hulle Borelli op die grond omring deur familielede aangetref het.
Breugem vertel dat Borelli reeds van die perd afgeklim het toe die voorval plaasgevind het.
"Sy was klaar geoefen en het reeds van die perd afgeklim en die perd gelei toe die perd skielik losgebreek het. Die perd het begin bokspring en uitgeskop. Perde doen dit as hulle agterkom hulle is vry, veral as dit etenstyd is vir hulle. Die perd het met die uitskop Penny getref. Dit was 'n fratsongeluk," het Breugem verduidelik.
Paramedici het Borelli op die toneel gestabiliseer voordat sy per lugambulans na 'n hospitaal gevlieg is vir verdere mediese behandeling.
Baie tragiese ongeluk!Hoop en bid sy sal ten volle herstel en sterkte vir die familie
Die perd het losgeruk en was jolig. Besef nie watter skade is gedoen. Miskien is daar mense wat net sê bid vir haar sonder om dit self te doen. Vra aan die Groot Geneesheer om haar weer heel te maak.